Tre mænd fra Aarhus og Hjørring er torsdag blevet anholdt af politiet, som mistænker dem for at have været storaftagere af stjålne sager. Mændene skal have drevet en regulær forretning med tyvekosterne. Nogle er blevet solgt via nettet, og andre er sendt ud af Danmark, mener politiet. I løbet af kun to måneder skal mændene have omsat tyvekoster for en million kroner, oplyser Østjyllands Politi i en pressemeddelelse. I sagen indgår foreløbig 200 forhold om hæleri. Anholdelsen er sket som led i en stor operation, hvor i alt 30 betjente deltog. Ni forskellige steder har betjentene ledt efter tyvekoster, og mange forskellige ting er dukket frem under ransagningerne: Lamper, smykker, kameraer, ure, tøj, cykler, it-udstyr og andre ting. Genstandene er torsdag kørt til politigården i Aarhus, hvor et stort registreringsarbejde skal i gang. De tre anholdte i sagen er henholdsvis 30, 31 og 35 år. De fremstilles i grundlovsforhør fredag med krav om fængsling. Efterforskningen har stået på gennem flere måneder, siger politiet, som mener, at tyvekosterne stammer fra indbrud begået i Østjylland. - Det er en usædvanlig grov sag med mange forhold af hæleri, siger politikommissær Aksel Mølsted i pressemeddelelsen. /ritzau/

Referat:
Trio fra Aarhus og Hjørring har drevet en regulær forretning med salg af tyvekoster, mener politiet.